paragraph_text: Plato je plodan, te monasi na njemu uzgajaju pšenicu, ječam i proso, drže stoku i posjeduju bunare. Na istočnom dijelu platoa, nalazi se manastirska crkva, vjerojatno jedna od najstarijih u Etiopiji, okružena kružnim zidom od 2 metra visine. Izgrađena je prije 9. stoljeća za vladavine cara Gabra Maskala. To je kamena građevina na dva kata, pravokutnog tlocrta s malim portikom. U blizini crkve nalazi se još jedna kamena građevina okružena zidinama, u kojoj se nalazi manastirsko blago koje se sastoji od vrijedne zbirke starih rukopisa.